google/wiki40b huggingface dataset:
Homagium

Homagium (latin, av homo «mann», på norsk oversatt med «hyllest» eller «håndgang») var under den vesteuropeiske føydalismen den symbolske handlingen eller seremonien som skapte et forpliktende forhold mellom en vasall og hans herre.
Seremonien besto i at vasallen knelende la sine hender mellom herrens hender (immixtio manuum) og mottok et kyss (osculum) på munnen. I tillegg kunne det følge en troskapsed (fidelitas), og vasallen kunne motta et len av føydalherren (investitur). Det forholdet som oppsto mellom herren og vasallen var livsvarig. Vasallen forpliktet seg til å adlyde herren og følge ham i krig, mens herren på sin side forpliktet seg til å beskytte vasallen.
Homagium-seremonien oppsto i Frankerriket i tidlig middelalder. Selv om den ble mindre viktig i senmiddelalderen, kan den forfølges helt til den franske revolusjonen.
I Norge måtte hirdmennene utføre håndgang og sverge troskapsed til kongen. De ble derfor kalt kongens «håndgangne» menn.
Cotinis

Utseende

Middelsstore til nokså store, brede gullbasser. Fargen er litt matt grønnlig til svart. Hodet har en opphøyet lengdekjøl i midten. Pronotum er forlenget bakover i midten og dekker scutellum.

Levevis

Noen av artene kan gjøre noe skade ved å spise på frukt, blant annet fiken.

Utbredelse

Slekten er utbredt i Amerika, de fleste av artene i det sørlige USA og Mexico.
Sting

Biografi

Sting er født i byen Wallsend, England, som den eldste på en søskenflokk på fire av foreldre Audrey (f. Cowell) og Ernest Matthew Sumner. Sting pleide ofte å være alene i barndommen, og «bestevennen» hans var en gammel gitar med fem rustne strenger som han hadde arvet fra en onkel.
Da Sting var ung pleide han ofte å snike seg inn på nattklubber for å se stjerner som Cream og Jimi Hendrix opptre, som senere skulle inspirere ham til å bli musiker.
Sting er utdannet lærer. Han jobbet imidlertid bare to år innen yrket før han forlot læreryrket til fordel for musikkarieren.
Han er gift med skuespilleren Trudie Styler.

Tidlig karriere

Sting begynte sin karriere som jazzmusiker.
Han fikk kallenavnet Sting (stikk) da han tidlig i karrieren ofte brukte en gul genser med brede sorte striper som minnet om en humle.
Det internasjonale gjennombruddet kom da han var medlem av bandet The Police. Han tok artistnavnet Sting og begynte sin solokarriere fra 1980-tallet. Hans liv og sangtekster er sterkt samfunnsengasjerte.
ISO 3166-2:AT

ISO 3166-2:AT er Østerrikes del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Østerrike er det definert koder for ni delstater.
Hver kode består av to deler, atskilt av en bindestrek. Første del er AT, ISO 3166-1 alfa-2-koden for Østerrike. Andre del er et siffer (1–9).
Maoming

Maoming (kinesisk: 茂名; pinyin: Màomíng) er en by på prefekturnivå i provinsen Guangdong ved Kinas kyst mot Sørkinahavet. 
Befolkningen anslås (2004) til 6 705 900, hvorav 346 000 i selve byen Maoming.
Her ligger Maoming kullkraftverk med 1.100 MW installert kapasitet.
Nord-Odal

Historie

Oldfunn og gårdsnavn peker ut Sand og Kongshov i nordvest, Fjell og Mo i nordøst, Austvatn og Berg i øst som de første gardene i Nord-Odal. I senere tid (eldre jernalder) ble bebyggelsen mer spredd og det ble hus og garder på Føsker, Haug, Linder, Holt, Nordre Berg og Eier. Ved slutten av eldre jernalder var det rundt femti garder og bruk i hele Odalen. I jernalderen var Nord-Odal underlagt et hovedting ute på Romerike. 
Det var mange vanskelige og mange gode år på 1600-tallet, med pest i 1603 og 1654, men det var en helt annen bygd i 1660: Sagbruk, skogsdrift, tømmerfløting og tømmersalg som skapte pengefortjeneste og nye impulser som rusket kraftig opp.
Gyldenløvefeiden fra 1675 til 1679 rammet Nord-Odal hardt. Mange garder ble plyndret og ødelagt av svenskene. I krigstiden ble levering av korn, høy og matvarer påbudt til Kongsvinger festning, og bøndene ble stadig utskrevet til transportkjøring. På 1600-tallet, og enda mer i hundreåret etter, solgte de tømmer til både  Christiania, Fredrikstad og Halden. I ca. 1670 var det økonomisk så dårlig at flere måtte gå fra gardene sine. Tingbøkene har ved disse tider lange lister over gjeld som odalsbøndene hadde til byborgerne.
På 1700- og 1800-tallet var Nord-Odal også en bergverkskommune. På flere steder i bygda finnes nedlagte gruver både for kobberkis og jernmalm. Til og med i Storsjøen fantes det rike jernmalmsforekomster som en kort periode ble utvunnet.
Nord-Odal og Sør-Odal var én kommune (Odalen kommune) frem til 1819.
Gjennom mange mannsaldrer har nordodølingene reist ut til skogs- og bygningsarbeid. På 1930-tallet ble mange tømmerhoggere tvunget til å reise til Russland for å få engasjement.

Arbeids- og næringsliv

Nord-Odal er en typisk innlandskommune der jordbruk og skogbruk har dominert næringslivet. Korn- og grønnsakdyrking, husdyrhold og seterdrift, tømmerhogging og -fløting, eller rester av slik virksomhet, preger kulturlandskapet i bygda. Der er registrert 79 sætervanger i Nord-Odal. Korbølsætra er den største sætergrenda i Odalen med bygninger fra 1700-tallet.
Pendling og søking etter arbeid utenfor kommunens grenser er, og har vært, tradisjon i Nord-Odal.

Tusenårssted

Kommunens tusenårssted er Sandsfossen, som er et gammelt industriområde. Det har satt opp en tavle med informasjon om stedets historie.
Zanzibars strålende stjernes orden

Zanzibars strålende stjernes orden (arabisk: Wisam al-Kawkab al-Durria al-Zanzibari) er en zanzibarsk orden innført i 1875 av sultan Barghash bin Said av Zanzibar. Etter at sultanatet ble styrtet i 1964, tildeles Zanzibars strålende stjernes orden bare som en dynastisk orden.

Bakgrunn og utvikling

Zanzibars strålende stjernes orden ble innstiftet 22. september 1875 av sultan Barghash bin Said av Zanzibar og reformert 5. august 1918 av sultan Khalifa bin Harub av Zanzibar. Etter at sultanatet ble styrtet i 1964, tildeles Zanzibars strålende stjernes orden bare som en dynastisk orden.

Insignier

Ordenstegnet for Zanzibars strålende stjernes orden består av en hvitkantet rødemaljert stjerne med fem stråler. Hver stråle har et lite v-formet innhakk og har gullkuler i spissene. Stjernen er lagt på en grønnemaljert laurbærkrans. Midtmedaljongen har forskjellig motiv avhengig av klasse. For 1. klasse har medaljongen portrett av sultan Barghash bin Said. De lavere klasser har sultanens navnetrekk i gull på rød emalje. Medaljongen er omgitt av en hvitemaljert bord. Ordenstegnet er opphengt i båndet i et ledd utformet som en laurbærkrans i gull.
Ordensstjernen er i sølv og har åtte grupper av stråler. Den bærer ordenstegnets midtmedaljong med sultanens navnetrekk.
Ordensbåndet er rødt med kantstriper i hvitt.

Tildeling

Det var satt begrensninger på antall tildelinger av Zanzibars strålende stjernes orden. Det kunne være 40 innehavere av 1. klasse, 60 av 2. klasse, 80 av 3. klasse, 90 av 4. klasse og 100 av 5. klasse. Første klasse ble tildelt andre lands statsoverhoder, kongelige samt andre framtredende personer.
Kvinner fikk adgang til ordenen i 1956.
Degeberga

Degeberga er et tettsted i Kristianstad kommune i Skåne län i Sverige. I 2010 hadde tettstedet 1 291 innbyggere.
Krokbragd

Krokbragd er et bindemønster som blir vevd på 3 til 8 skaft. En vever med innslagsrips, det vil si at renninga skjules. En vever et innslag for hvert skill, altså 3 til 8 innslag for å dekke renninga ei gang. Dette gjør at jo flere skaft en bruker jo tykkere blir det, jo mer garn går det og jo seinere går det å veve. Men en kan også variere mønsteret desto mer. Krokbragd er et vanlig bindemønster i hele Norge og i Sverige.
BMW Sauber F1.06

BMW Sauber F1.06 (eller bare BMW F1.06) var bilen som BMW Sauber-teamet konkurrerte med i Formel 1-sesongen 2006. Dette var første sesong etter at Sauber-teamet ble kjøpt opp av BMW-konsernet, og første gang at BMW deltok som et fullt team, og ikke bare som motorleverandør.
Bilen ble designet av teknisk direktør Willy Rampf. Chassiset var en karbonfiber-monocoque. Hjulopphenget var doble A-armer med innvendige fjærer og dempere, drevet av støtstenger (pushrods). Motoren var en BMW P86 2,4-liters V8-motor med en 7-trinns langsgående girkasse. Det ble brukt dekk fra Michelin og drivstoff og olje fra Petronas.
Bilene til det nydannede teamet fikk et utseende som ble beholdt hele tiden de var i Formel 1 (2006-2009), og besto av BMWs tradisjonelle blått og hvitt med et hint av rødt. Frontpartiet var også lik det som ble brukt av BMW Williams fra 2001 til 2005, men gråfargen var byttet ut med rødt. BMW Sauber gikk inn i 2006-sesongen eksisterende større sponsorer som Credit Suisse og Petronas, og fikk nye sponsoravtaler med Intel og dataselskapet O2, og også Dell fra og med Europas Grand Prix 2006.
Bilen ble kjørt av Nick Heidfeld, som kom fra BMW Williams, og Jacques Villeneuve, som hadde vært en sesong i teamet før de ble kjøpt opp av BMW. Før sesongslutt ble imidlertid canadieren erstattet av tredjeføreren Robert Kubica. 2006-sesongen ble av teamet stort sett ansett som et overgangsår, så bilens konkurransedyktighet kom som en hyggelig overraskelse. F1.06 kjempet om poeng gjennom hele sesongen, med to pallplasseringer som beste resultat: en for Heidfeld på Hungaroring, og den andre for Kubica på Monza.
BMW Sauber videreutviklet bilen gjennom sesongen, og ikke uten kontroverser: En «fleksibel» bakvinge ble avstivet tidlig i sesongen, og i Frankrikes Grand Prix stilte de med to vertikale vinger foran på karosseriet, noe som raskt ble forbudt. Teamet kom til slutt på femteplass i konstruktørmesterskapet med 36 poeng.

Løpsresultater

Se: BMW Sauber
Maze nasjonalpark

Dyreliv

Maze nasjonalpark er sammen med Senkelle kuantilopereservat like ved, et av de siste stedene i verden det finnes ville flokker med swayne's kuantilope. I en telling gjennomført i 2009 og 2010 ble det talt 374 individer av denne arten i parken. Den største flokken besto av 27 dyr, og disse tallene indikerer en tydelig økning i bestanden siden opprettelsen av nasjonalparken. I tillegg til kuantiloper er det registrert 38 andre større pattedyrarter og 196 fuglearter. Av andre antilopearter i parken finnes rørbukk, oribi (blekbukk), buskbukk og vannbukk. Andre pattedyr som lever her er afrikansk bøffel (kafferbøffel), vortesvin, stor og liten kudu, olivenbavian, løve, serval og leopard.
Welte & Sons

M. Welte & Sons, Freiburg and New York var et firma som produserte orkestrions, orgler og reproduserende piano. Det ble etablert av Michael Welte (1807–1880) i 1832 i Vöhrenbach i sørvestre Tyskland.
I 1872 flyttet firmaet fra det mindre Vöhrenbach i Schwartzwald til den nærliggende industribyen Freiburg, og åpnet en fabrikk i et industriområde nær jernbanestasjonen. I 1865 flyttet eldste sønnen Emil Welte (1841–1923) til USA og tokk der i 1883 patent på en musikkruller som kom å stå model for senere pianoruller. På dette tidspunktet hadde Welte & Sons filialer i New York og Moskva og representanter i store deler av verden. I 1912 startet M. Welte & Sons. Inc. i New York, med en fabrikk i Poughkeepsie i New York. På grunn av første verdenskrig og depresjonen på 1920-tallet i kombinasjon med fremveksten av grammofon, radio og senere også lydfilm minsket etterspørsel av de mekaniske instrumentene. Fra 1932, under ledelse av Karl Bockisch ble kun vanlige orgler produserte. Det ble også foretatt eksperiment med elektriske orgel. Fabrikken i Freiburg ble bombet i 1944 og dermed opphørte firmaet. 
Welte&sons arbeidet på 1800-tallet fremst med automatiske orchestrions, selvspillende instrumenter med ulike trommer, fløyter og fioliner. Det var et veletablert firma innenfor mekaniske instrumenter da man i 1904 introduserte et selvspillende piano, Welte-Mignon som regnes til det tidligste reproduserende pianoet med sin automatiske gjengiving av dynamikk og tempo. Pianoet ble drevet med elektrisk motor og musikken var programmert på røde pianoruller. Instrumentet egenskaper var unike på den tiden i forhold til konkurrentene Aeolian, Hupfeld med flere. 
Et lignende system for automatiske orgelinstrument ble presentert i 1911 som «Welte Philharmonic-Organ». Fra 1919 produserte Welte også biograforgler. Det er mange Welte-instrumenter bevart på museer og i kirker rundt i verden.
Doesus

Utseende

Middelsstore, avlange, gulbrune trebukker. Antennene er nokså kraftige og lengre enn kroppen hos hannene. Hodet er forholdsvis lite med runde, litt utstående fasettøyne. Pronotum er avrundet trapesformet. Dekkvingene har rettvinklede "skuldre" og er mer eller mindre jevnbrede, beina slanke og ikke særlig lange.

Utbredelse

Slekten er utbredt i Sri Lanka og det østlige India, skal også være funnet i Nigeria (innført?).
Rettskrets

En rettskrets (dansk: retskreds) er i Norge og Danmark benevnelsen på et geografisk område hvor en domstol besitter en jurisdiksjon. Navneformen i Sverige er domkrets; i Tyskland og Østerrike brukes benevnelsene Gerichtsbezirk og Sprengel. I Norge utgjør de lokale tingrettene og de seks lagmannsrettene ulike rettskretser, opprettet ved formelle lover, mens Riksretten og Høyesterett er rotfestet i Norges Grunnlov.
Danmarks inndeling i rettskretser ble etablert i forbindelse med den store rettsreformen i 1919, hvor politi- og rettsvesen ble adskilt. Danmark var inntil 1. januar 2007 inndelt i 82 byretskredse. Fra 1. januar 2007 er landet inndelt i 24 rettskretser. Enkelte av rettskretsene vil ha permanente avdelingskontorer innenfor sitt område.
Julianehøj

Julianehøj er en ombygget ganggrav (dansk: jættestue) utenfor Slotshegnet ved Jægerspris slott på Sjælland, som inngår i monumentparken Mindelunden.
Jettestuen, som opprinnelig stammer fra ca. 3000 f.Kr., ble opprinnelig kalt Monses høj og Væverhøj og ble utgravet og sterkt ombygget på slutten av 1700-tallet i regi av Arveprins Frederik og Ove Høegh-Guldberg. Det ble funnet menneskeknokler, en kobber- eller bronsedolk, samt flintredskaper.
Frederik navnga det nye monument etter sin mor enkedronning Juliane Marie. Billedhuggeren Johannes Wiedewelt ble satt til å tegne den nye inngangsportalen. Den opprinnelige, østvendte, inngangen ble lukket og det ble satt opp en tavle i norsk marmor over den nye portalen med innskriften: JULIANE-HØJ – TIL DEN BEDSTE MODERS MINDE HELLIGES DETTE ÆLDGAMLE MINDESMÆRKE FUNDET I AARET MDCCLXXVI AF ARVE-PRINDS FRIDERICH.
Oppe på selve jettestuen ble det satt opp syv minnestøtter i gjellebækmarmor med navn på de tidlige sagnkongene Skjold, Frode den Fredegode, Dan Mykillati, Harald Hårfagre, Gorm den Gamle, Harald Blåtann og Wittekind. I 1782 ble en norsk runesten – den såkalte Igijos sten, funnet i 1781 i en grav ved gården Stenstad i Telemark – montert på toppen av anlegget.
Den arkeologiinteresserte kronprins Frederik undersøkte også gravhaugen i april 1834. Hele monumentet ble restaurert i 1984. Osten Julanehøj er oppkalt etter monumentet.
UNMIBH

United Nations Mission in Bosnia and Herzegovina, UNMIBH, var en fredsbevarende FN-styrke opprettet 21. desember 1995 ved FNs sikkerhetsråds resolusjon 1035. Styrken hadde oppgaver knyttet til opprettholdelse av lov og orden og reform av politistyrkene i Bosnia-Hercegovina, samt minerydding, humanitær bistand, infrastruktur og gjenoppbygging av landet etter at Daytonavtalen gjorde slutt på Bosnia-krigen. Styrken overtok etter UNPROFOR. UNMIBH var i aktivitet fra mai til desember 2002, da oppgavene ble overlatt til European Union Police Mission (EUPM).
UNMIBH hadde på det mest, i november 1997, en styrke på 2 047 politifolk og militære liaisonoffiserer. Hovedtyngden av det uniformerte personellet var politifolk. I tillegg kom en internasjonalt og lokalt rekruttert sivil administrasjon. En rekke land bidro med personell til UNMIBH, deriblant Norge. FNs generalsekretærs spesialutsending utgjorde styrkens politiske ledelse. Posten ble besatt av Iqbal Riza (Pakistan, 1995–96), Kai Eide (Norge, 1997–98), Elisabeth Rehn (Finland, 1998–99) og Jacques Paul Klein (USA, 1999–2002).
James Joseph

Karriere som rullestolcurlingspiller

Joseph var med og vant USA-mesterskapet i rullestolcurling i 2004, og deltok ved sitt første VM året etter; ved VM i rullestolcurling 2005 i Glasgow. Her kom USA på 8.-plass. Året etter deltok USA ved Paralympiske vinterleker 2006, der de endte på 8.-plass med Joseph som skip. VM i rullestolcurling 2007 ble arrangert i Sollefteå i Sverige, her kom USA på 5.-plass. 
I 2008 vant han sin første VM-medalje, ved VM i rullestolcurling 2008. Her spilte Joseph toer, og USA møtte Canada i bronsefinalen. USA vant denne kampen 8-1, med Augusto Perez som skip, og fikk med det bronse. De spilte seg også fram til bronsefinale ved VM i rullestolcurling 2009, men tapte denne kampen 4-6 for Tyskland, og endte på 4.-plass. Han var med på flere andre turneringer også i 2009; USA vant gull i US Open og Kathy Kerr Open i Canada, og fikk bronse i Kingross Invitational i Skottland. USA fikk en ny 4.-plass ved Paralympiske vinterleker 2010. 
Han deltok igjen ved VM i rullestolcurling 2011, der USA kom på 7.-plass, og ved VM i rullestolcurling 2012, der de kom på 5.-plass. Ved VM i rullestolcurling 2013 spilte de seg fram til nok en bronsefinale, men Kina vant denne kampen 6-5, slik at USA endte på 4.-plass.  
Joseph var toer ved Paralympiske vinterleker 2014 i Sotsji, der USA kom på 5.-plass med Patrick McDonald som skip.
Bordtennis under Middelhavslekene 1979

Bordtennis under Middelhavslekene 1979. Bordtennis var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var første gangen som bordtennis var med på programmet under Middelhavslekene. Det ble spilt single-, double og lagkonkurranse for både damer og herrer samt en mixeddouble. Jugoslavia ble beste nasjon med fire gullmedaljer foran Frankrike med tre.
Ospesigdvikler

Utseende

En middelsstor (vingespenn 13-18 millimeter) vikler med sigdformede forvinger. Disses grunnfarge er hvit, ulikt de andre sigdviklerne som stort sett er brune eller grå. I likhet med en del andre viklere ligner den på fugleskitt når den sitter stille. Forvingen har svarte eller mørkbrune tegninger ved bakkanten og små, svarte flekker ved framkanten. Vingespissen er svart og rødbrun. Bakvingen er brunhvit, mørkere ytterst.

Levevis

Larven lever på osp (Populus tremula).
De voksne sommerfuglene flyr i mai-juni.

Utbredelse

Arten er utbredt over det meste av Europa, unntatt i sørvest og sørøst, og i det nordlige Asia. I Norge finnes den spredt nord til den sørlige delen av Nordland, men er sjelden på Vestlandet.
Megasoma occidentalis

Utseende

En meget stor (7-12 centimeter) og tung bille. Kroppen er svart, tett kledt med fine, korte hår slik at den virker fløyelsaktig gul. Hannen har et kraftig, to-grenet horn (rettet framover) på hodet. På pronotum er det en utoverrettet pigg på hver side. Beina er lange og kraftige, leggene har to tenner på utsiden. Ytterst ender de i kraftige og skarpe klør som gjør at disse billene kan holde veldig hardt fast i det de griper. Arten ligner sterkt på Megasoma elephas men er litt mindre i gjennomsnitt, og piggene på pronotum peker utover, ikke fremover.

Levevis

Arten lever i løvfellende, tropisk skog opptil 700 meter over havet. Larvene utvikler seg trolig inne i døde trestammer, det har blitt funnet i råtnende stammer av kokospalmer.  Utviklingen tar gjerne tre år. De voksne billene er glade i råtnende frukt og spiser også utflytende sevje fra sår i trær, de kommer også til lys om natten. Hannene bruker hornene på hodet og pronotum til å kjempe med hverandre om hunnene, eller kamp om føderessurser.

Utbredelse

Arten er utbredt i et lite område i delstatene Sinaloa og Oaxaca på vestkysten av Mexico.
Mathias Bringaker

Viking FK

Mathias Idsø Bringaker kom til Viking fra moderklubben Staal i 2013. Bringaker debuterte for Viking i 1. serierunde mot Vålerenga Fotball på Ullevaal Stadion 14. mars 2016, da han erstattet Patrick Pedersen etter 63 minutter. Første mål kom i samme kamp, og fastsatte sluttresultatet til 2 - 0 til Viking. 1. juni 2016 undertegnet Bringaker en ny forbedret kontrakt med klubben, med varighet ut 2018-sesongen. Bringaker spilte totalt 24 kamper for klubben i Tippeligaen i gjennom 2016-sesongen, derav 8 fra start. Spilleren scoret totalt 5 mål, og delte dermed klubbens toppscorertittel med Patrick Pedersen samt Suleiman Abdullahi som ble solgt til Eintracht Braunschweig midtveis i sesongen.

IK Start

29. mars 2018 ble det offentliggjort at Bringaker hadde undertegnet en 3-års kontrakt med Start. Overgangssummen ble spekulert i å ligge på mellom 1 og 1,5 millioner kroner.

Inrernasjonal karriere

Bringaker har flere kamper for aldersbestemte landslagskamper. Debuten kom for Norges Gutter G15 mot Sverige på Ockelbo IP arena i Sverige 18. september 2012.
Norgeshus

Norgeshus er en landsdekkende boligkjede som ble etablert i 1988 av gründeren Dagfinn Båtvik. Kjeden ble startet som et ingeniør- og arkitekttkontor med 11 forhandlere. Norgeshuskjeden har pr. januar 2013 ca. 100 forhandlere fra nord til sør som selger og bygger alle typer hus og leiligheter, hytter og fritidsboliger, næringsbygg og offentlige bygg. Hovedkontoret ligger på Melhus i Trøndelag.

Sortiment

Norgeshus er en komplett leverandør som bygger hus, leiligheter, hytter, fritidsboliger, næringsbygg og offentlige bygg. I tillegg utfører forhandlerne oppdrag innen rehabilitering, tilbygg og oppussing. Norgeshus dekker hele spekteret av oppgaver innen boligbygging – fra regulering og arkitekturprosjektering til søknadshåndtering og ferdigstillelse.
Santa Clara de Olimar

Kommune

Byens ordfører (alcalde) er Óscar Viera Lopetegui.

Transport

Ruta 7 forbinder Santa Clara de Olimar med Montevideo og Melo (nord).
Marius Finstad Leyell

Utdannelse og virke

Finstad var i 1882–84 elev ved Königlich Technische Hochschule i Berlin. Mellom 1880 og 1884 var han periodevis assistent hos Due & Steckmest i Kristiania, og fra 1884 arbeidet han også en periode for Hjalmar Welhaven. I 1885–91 arbeidet han ved en rekke arkitektkontorer i Tyskland, før han etablerte egen arkitektpraksis i Kristiania i 1892.
Finstad var svært produktiv under byggeboomen i 1890-årene, og tegnet ikke minst en rekke bygårder, gjerne av det litt luksuriøse slaget. For en stor del opererte han innenfor nybarokk med særlig påvirkning fra tysk og østerriksk arkitektur. Han tegnet også næringslokaler i form av verksteds-, fabrikk- og lagerbygninger. Som mange andre arkitekter tegnet han sin egen bolig i tillegg til andre villaer. Etter krakket i 1899 ble aktivitetsnivået noe lavere. Leyell arbeidet bl.a. hos byarkitekten og som timelærer i konstruksjonstegning ved Statens håndverks- og kunstindustriskole.
I tillegg til arkitektvirket var Leyell en ivrig jeger og friluftsmann.
Disternopsis

Utseende

Middelsstore, mørke trebukker. De er litt blanke og gjerne svarte med lyse prikker.

Levevis

Som de fleste andre trebukker borer larvene i ved.

Utbredelse

Slekten er utbredt i Australia.
Nordic 10000m Challenge 2012

Nordic 10000m Challenge 2012 var den 16. utgaven av Nordic 10000m Challenge. Det ble arrangert på Østerbro Stadion i København i Danmark 19. mai 2012.
Risavika

Risavika, eller Risavigå, som den også kalles, er en havbukt ut mot Nordsjøen i Sola kommune, Rogaland. Risavika ligger ved Tananger, på Fjørenes-halvøya mellom Hafrsfjord og Nordsjøen, vest for Stavanger.
Risavika er en betydelig forsyningsbase for petroleumsvirksomheten og har en stor havn som skal bygges ut og bli Norges største containerhavn. Den eies av selskapet Sola Havn AS. 
Shell hadde tidligere et raffineri i Risavika, men det ble nedlagt i 2000. Tomten etter raffineriet er renset og brukes nå til containerhavn og utenriksterminal. Lyse driver innførsel av gass fra Kårstø til sin terminal i området og har  bygget et LNG-anlegg.  Flere nasjonale og internasjonale oljeselskap har hovedkvarter i Risavika og området regnes som Norges kjerneområde for oljeindustrien.